**Zásady poskytovania bývania v nájomnom byte vo vlastníctve mesta**

**Dunajská Streda**

**Článok 1**

**Základné ustanovenia**

1. Tieto Zásady poskytovania bývania v nájomnom byte vo vlastníctve mesta Dunajská Streda (ďalej len „Zásady“)upravujú postup žiadateľov o poskytovanie bývania v nájomných bytoch vo vlastníctve mesta Dunajská Streda, určenie kritérií ich poskytovania do nájmu a stanovenie postupov mesta Dunajská Streda (ďalej len „Mesto“) pri výbere žiadateľov o poskytnutie bývania v nájomných bytoch a pri uzatváraní nájomných zmlúv

2. Nájomným bytom vo vlastníctve mesta Dunajská Streda (ďalej aj ako „byt“) na účely týchto Zásad sa rozumie:

a) byt v bytovom dome postavenom z verejných prostriedkov poskytnutých mestu Dunajská Streda (ďalej len „mesto“)formou

1. dotácií na obstaranie bývania,   
 2. zvýhodnených úverov alebo pôžičiek na obstaranie bývania,   
 3. nenávratných príspevkov znižujúcich náklady súvisiace s bývaním,   
 4. nenávratných príspevkov na prevádzku budovy, v ktorej sa poskytuje sociálne bývanie,

b) byt v bytovom dome, ktorý prešiel z majetku Slovenskej republiky do vlastníctva mesta podľa zákona SNR č. 138/1990 Zb. o majetku obcí,

c) byt v bytovom dome, postavenom výlučne z vlastných prostriedkov mesta.

3. Tieto Zásady sa nevzťahujú na byty s nižším štandardom vo vlastníctve mesta nachádzajúce sa na Kračanskej ceste v Dunajskej Strede so súp. č. 4045, 5059, 5851, 5910, 6244, 6245, 6246, 6247, vedené Okresným úradom, katastrálnym odborom v Dunajskej Strede na LV č.3251.

4. Nájomný charakter bytov obstaraných podľa bodu 2 písm. a) musí byť zachovaný najmenej tridsať rokov od vydania kolaudačného rozhodnutia ak mestské zastupiteľstvo nerozhodne inak.

**Článok 2**

**Žiadosť o poskytnutie bývania v nájomnom byte**

1. Fyzická osoba (ďalej len „žiadateľ”) za účelom riešenia svojho bývania môže podať písomnú žiadosť o poskytnutie bývania v byte (ďalej len „žiadosť“) na Mestskom úrade v Dunajskej Strede (ďalej len „MsÚ”) Žiadateľ môže podať len jednu žiadosť, ak žiadosť podá jeden z manželov, má sa za to, že podávajú obaja manželia.

2. Žiadosť má obsahovať najmä

a) údaje o žiadateľovi v rozsahu: meno a priezvisko, dátum narodenia, rodné číslo, rodinný stav, štátne občianstvo, adresa trvalého pobytu, adresa prechodného pobytu, korešpondenčná adresa, názov a adresa zamestnávateľa, či je osobou s ťažkým zdravotným postihnutím postihnutou podľa prílohy č. 2 zákona NR SR č. 443/2010 Z.z. v platnom znení,

b) popis podmienok bývania žiadateľa ku dňu podania žiadosti,

c) údaje o spoločne posudzovaných osobách v rozsahu: meno a priezvisko, dátum narodenia, rodné číslo, rodinný stav, adresa trvalého pobytu, názov a adresa zamestnávateľa, či je osobou s ťažkým zdravotným postihnutím postihnutou podľa prílohy č. 2 zákona NR SR č. 443/2010 Z.z. v platnom znení,

d) vyhlásenie žiadateľa, že súhlasí so spracovaním svojich osobných údajov a osobných údajov maloletých detí žiadateľa pre účely evidovania v poradovníku a pre účely uzavretia nájomnej zmluvy,

e) vyhlásenie spoločne posudzovanej osoby, že súhlasí so spracovaním svojich osobných údajov a osobných údajov svojich maloletých detí pre účely evidovania v poradovníku a pre účely uzavretia nájomnej zmluvy.

3. Povinnými prílohami žiadosti podľa bodu 2 sú:

1. kópia občianskeho preukazu žiadateľa a osoby spoločne posudzovanej,
2. čestné vyhlásenie žiadateľa, že žiadateľ a ďalšia spoločne posudzovaná osoba je - nie je: vlastníkom a/alebo spoluvlastníkom rodinného domu, bytu alebo inej budovy na bývanie, stavebníkom rodinného domu, uzatvoril - neuzatvoril zmluvu o výstavbe a/alebo nadstavbe bytu a že si nemôže obstarať bývanie vlastným pričinením,
3. potvrdenie od zamestnávateľa žiadateľa a spoločne posudzovanej osoby o dĺžke uzavretého pracovného pomeru alebo kópia výpisu zo živnostenského registra alebo rozhodnutie Sociálnej poisťovne o výške dôchodku v predchádzajúcom roku alebo potvrdenie o výške poberaného dôchodku nie staršie ako 3 mesiace ku dňu podania žiadosti ak žiadateľ alebo spoločne posudzovaná osoba je poberateľom dôchodku,
4. potvrdenie zamestnávateľa o čistom mesačnom príjme žiadateľa a osôb spoločne posudzovaných so žiadateľom za predchádzajúci kalendárny rok a za posledné tri kalendárne mesiace pred podaním žiadosti; v prípade podnikateľa potvrdenie daňového úradu o  príjme za posledné dva roky,
5. potvrdenie Úradu práce, sociálnych vecí a rodiny o poberaní štátnych sociálnych dávok v predchádzajúcom kalendárnom roku (dávka v hmotnej núdzi, rodičovský príspevok, materský príspevok, prídavok na dieťa a iné), žiadateľom a osobami spoločne posudzovanými,
6. kópia rodného listu maloletého dieťaťa žiadateľa a dieťaťa osoby spoločne posudzovanej,
7. kópia sobášneho listu žiadateľa a osoby spoločne posudzovanej,
8. kópia právoplatného rozhodnutia súdu o rozvode manželstva žiadateľa, kópia právoplatného rozhodnutia súdu o určení výživného na nezaopatrené dieťa žiadateľa a osoby spoločne posudzovanej,
9. kópia preukazu fyzickej osoby s ťažkým zdravotným postihnutím, ak je žiadateľ alebo osoba spoločne posudzovaná osobou s ťažkým zdravotným postihnutím a potvrdenie lekára o diagnóze osoby s ťažkým zdravotným postihnutím postihnutou podľa prílohy č. 2 zákona NR SR č. 443/2010 Z.z. v platnom znení,
10. potvrdenie príslušných oddelení MsÚ, nie staršie ako 30 dní, o tom, že žiadateľ a osoba spoločne posudzovaná má - nemá splatný nedoplatok voči mestu,
11. čestné vyhlásenie o tom, že
    1. žiadateľovi a  osobe spoločne posudzovanej v minulosti bol -nebol vypovedaný nájom bytu vo vlastníctve mesta podľa ust. § 711 ods. 1 písm. c), d) a g) Občianskeho zákonníka,
    2. žiadateľ a  osoba spoločne posudzovaná v minulosti porušovali - neporušovali domový poriadok v bytovom dome,
    3. žiadateľ a  osoba spoločne posudzovaná užívajú - neužívajú a v minulosti užívali - neužívali byt vo vlastníctve mesta.

4. Ak žiadosť neobsahuje všetky požadované údaje a prílohy podľa bodu 2 a 3 tohto článku, MsÚ vyzve žiadateľa, aby v lehote do 15 dní od doručenia výzvy doplnil chýbajúce údaje a/alebo prílohy. Ak žiadateľ v stanovenej lehote výzve nevyhovie, nezaradí sa do poradovníka uchádzačov o nájomný byt (ďalej len „poradovník”).

**Článok 3**

**Poradovník**

1. MsÚ zostavuje a vedie poradovník, ktorý aktualizuje vždy k poslednému dňu každého kalendárneho mesiaca.

2. Žiadateľom sa poskytne bývanie v byte v poradí podľa poradovníka. Poradovník obsahuje najmä nasledovné údaje: poradové číslo, meno a priezvisko žiadateľa, adresa trvalého pobytu žiadateľa, bodové ohodnotenie.

3. Žiadatelia sú zaradení do poradovníka v poradí podľa bodového ohodnotenia, od najvyššieho bodového ohodnotenia k najnižšiemu. V prípade rovnosti bodov je pre určenie poradia rozhodný dátum doručenia žiadosti. Ak ani takto nie je možné určiť poradie žiadateľov, poradie sa určí žrebom, o ktorom sa spíše zápisnica. Bodový systém hodnotenia je uvedený v prílohe č. 1 týchto Zásad.

4. Žiadateľ sa zaradí do poradovníka ak súčasne spĺňa nasledovné podmienky:

1. je občanom Slovenskej republiky, dovŕšila vek 18 rokov, je plne spôsobilá na právne úkony,
2. má trvalý pobyt na území mesta Dunajská Streda ku dňu podania žiadosti najmenej 6 mesiacov,
3. žiadateľ, v prípade manželov alebo druha a družky, aspoň jeden z nich, má aspoň 12 mesiacov počnúc dňom podania žiadosti vlastný pravidelný príjem z trvalého alebo obdobného pracovného pomeru, z podnikania, prípadne z dôchodkového zabezpečenia,
4. preukáže schopnosť platiť nájomné a úhrady za služby spojené s užívaním bytu,
5. žiadateľ ako aj spoločne posudzované osoby ku dňu podania žiadosti majú uhradené všetky záväzky voči mestu Dunajská Streda,
6. žiadateľ ani jeho manžel/ka, druh/družka:
7. nie je vlastníkom, bezpodielovým spoluvlastníkom alebo podielovým spoluvlastníkom s výškou podielu 1/2 a viac, žiadneho domu, bytu alebo inej stavby určenej na bývanie a/alebo,
8. nie je stavebníkom rodinného domu na základe stavebného povolenia, a/alebo
9. neuzatvoril zmluvu o výstavbe, nadstavbe bytu.
10. žiadateľ a osoby spoločne posudzované neboli v predchádzajúcom období neplatičom nájomného a služieb spojených s užívaním bytu vo vlastníctve mesta a nemajú nedoplatok na službách spojených s užívaním bytu vo vlastníctve mesta,
11. mesačný príjem žiadateľa a osôb, ktorých príjmy sa posudzujú spoločne podľa osobitného predpisu[[1]](#footnote-1), nie je nižší ako 1,2 násobok životného minima a neprevyšuje trojnásobok životného minima platného k 31. decembru predchádzajúceho kalendárneho roka, vypočítaného pre žiadateľa (nájomcu) a osoby, ktorých príjmy sa posudzujú spoločne, pričom mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých sa tento príjem poberal. Za mesačný príjem sa považuje čistý mesačný príjem žiadateľa a čistý mesačný príjem osôb spoločne posudzovaných,
12. mesačný príjem žiadateľa – občana s ťažkým zdravotným postihnutím – alebo rodiča, ktorý má v opatere dieťa s ťažkým zdravotným postihnutím, a mesačný príjem osôb s ním bývajúcich, ktorých príjmy sa posudzujú spoločne podľa osobitného predpisu[[2]](#footnote-2), nie je nižší ako 1,2 násobok životného minima a neprevyšuje štvornásobok životného minima platného k 31. decembru predchádzajúceho kalendárneho roka, vypočítaného

pre žiadateľa (nájomcu) a osoby, ktorých príjmy sa posudzujú spoločne, pričom mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých sa tento príjem poberal. Za mesačný príjem sa považuje čistý mesačný príjem žiadateľa a čistý mesačný príjem osôb spoločne posudzovaných,

1. žiadateľ nebol nájomcom mestského bytu, ktorému prenajímateľ vypovedal nájom bytu podľa ust. § 711 ods. 1 písm. c), d) a g) Občianskeho zákonníka.

5. O zaradení alebo nezaradení žiadateľa do poradovníka žiadateľ bude písomne vyrozumený najneskôr do 30 dní odo dňa podania žiadosti, ktorá obsahuje požadované údaje a prílohy.

6. Žiadateľ je vedený v poradovníku najdlhšie jeden rok počnúc dňom zaradenia do poradovníka. Ak v tejto lehote nebola so žiadateľom uzavretá zmluva o nájme bytu a žiadateľ má o nájom bytu naďalej záujem, je potrebné aktualizovať svoju žiadosť a to v  posledných 60 dní pred uplynutím jedného roka odo dňa zaradenia do poradovníka.

7. Poradovník sa zverejní na úradnej tabuli a na internetovej stránke mesta.

**Článok 4**

**Vyradenie žiadateľa z poradovníka**

1. MsÚ vyradí žiadateľaz poradovníka, ak žiadateľ alebo manželka, druh alebo družka resp. osoba spoločne posudzovaná:

1. prestane spĺňať aspoň jednu z podmienok uvedených v Článku 2 a Článku 3 týchto Zásad,
2. má v nájme primeraný byt vo vlastníctve mesta,
3. protiprávne obsadil byt vo vlastníctve mesta,
4. neaktualizuje svoju žiadosť podľa Článok 3 ods. 6 týchto Zásad,
5. v žiadosti uvedie nepravdivé údaje,
6. nepreukáže príjem v súlade s týmito Zásadami,
7. nedoplní svoju neúplnú žiadosť v stanovenej lehote,
8. odmieta uzavrieť nájomnú zmluvu na ponúknutý byt,
9. nemá uhradené splatné záväzky voči mestu Dunajská Streda,
10. je alebo sa stal výlučným vlastníkom bytu, rodinného domu alebo inej stavby určenej na bývania alebo v prípade manželov bezpodielovými spoluvlastníkmi bytu, rodinného domu alebo inej stavby určenej na bývania alebo v prípade druha a družky podielovými spoluvlastníkmi bytu, rodinného domu, bytu alebo inej stavby určenej na bývanie.

**Článok 5**

**Postup pri prenájme nájomných bytov na základe poradovníka**

1. Nájomný byt sa prenajíma žiadateľom zaradeným do poradovníka v poradí podľa  poradovníka.
2. MsÚ písomne oznámi žiadateľovi v poradí, že mu vzniklo právo na uzavretie nájomnej zmluvy. Zároveň, ak je to potrebné, vyzve žiadateľa, aby do 10 dní predložil aktualizovanú žiadosť spolu s potrebnými prílohami. Ak žiadateľ v stanovenej lehote výzve nevyhovie, vyradí sa z poradovníka.
3. Ak žiadateľ bez vážnych dôvodov odmietne prijať ponúknutý byt alebo do 10 dní od vyzvania neuzavrie nájomnú zmluvu, bude vyradený z poradovníka.
4. O poskytnutí bývania podľa týchto Zásad rozhoduje primátor mesta.

**Článok 6**

**Nájomná zmluva**

1. Nájomná zmluva sa uzavrie so žiadateľom na dobu neurčitú alebo na dobu určitú, najmenej na tri mesiace, najviac na 3 roky s možnosťou opakovaného uzatvorenia nájmu.
2. V prípade uzatvorenia nájomnej zmluvy na dobu kratšiu ako 1 rok, sa uzatvára nájomná zmluva tak, aby sa nájom skončil k poslednému dňu štvrťroka.
3. Nájomná zmluva musí mať písomnú formu a musí obsahovať najmä:
4. začiatok nájmu,
5. dobu nájmu,
6. výšku mesačného nájomného,
7. podmienky za ktorých má nájomca právo na opakované uzavretie nájomnej zmluvy,
8. výšku úhrady za plnenia spojené s užívaním nájomného bytu alebo spôsob ich výpočtu,
9. opis stavu nájomného bytu a opis príslušenstva nájomného bytu,
10. podmienky na zachovanie pôvodného stavu a vybavenia nájomného bytu,
11. skončenie nájmu,
12. zoznam osôb tvoriacich domácnosť nájomcu,
13. podmienky jednostrannej zmeny výšky mesačného nájomného a úhrad za plnenia poskytované s užívaním bytu,
14. povinnosť nájomcu umožniť vstup do bytu zamestnancom prenajímateľa, ministerstva dopravy, výstavby a regionálneho rozvoja, príslušných úradov a iných kontrolných orgánov s cieľom výkonu kontroly technického stavu bytu,
15. výšku prípadnej finančnej zábezpeky,
16. záväzok žiadateľa, že podpíše notársku zápisnicu v zmysle Článku 8 týchto Zásad.
17. V nájomnej zmluve sa upraví právo nájomcu na opakované uzavretia zmluvy o nájme bytu pri súčasnom splnení nasledovných podmienok:
18. mesačný príjem nájomcu neprevyšuje triapolnásobok životného minima, príp. štyriapolnásobok životného minima v prípade, ak členom domácnosti je osoba s ťažkým zdravotným postihnutím; ak ide o domácnosť osamelého rodiča s nezaopatreným dieťaťom alebo ak aspoň jeden z členov tejto domácnosti zabezpečuje zdravotnícku starostlivosť, vzdelávanie, kultúru alebo ochranu pre obyvateľov mesta, pričom mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých sa tento príjem poberal. Pri posudzovaní žiadosti sa vychádza z čistého mesačného príjmu.
19. neporušil podmienky uvedené v nájomnej zmluve,
20. nájomca naďalej spĺňa podmienky pre zaradenie do poradovníka a počas celej doby nájmu si riadne plnil povinnosti vyplývajúce z nájomnej zmluvy,
21. nájomca požiadal prenajímateľa o opätovné uzatvorenie nájomnej zmluvy najneskôr jeden mesiac pred uplynutím dohodnutej doby nájmu.

**Článok 7**

**Finančná zábezpeka**

1. Uzatvorenie zmluvy o nájme bytu je viazané na zloženie finančnej zábezpeky vo výške trojmesačného nájomného. Finančná zábezpeka sa poskytuje na dobu trvania nájomnej zmluvy/nájomného vzťahu.
2. Lehota na zloženie finančnej zábezpeky je minimálne 3 kalendárne dni pred podpísaním nájomnej zmluvy.
3. Zloženú finančnú zábezpeku vedie mesto Dunajská Streda na osobitnom účte zriadenom na tento účel v banke.
4. Ak nedôjde k uzatvoreniu nájomnej zmluvy, mesto je povinné už zloženú finančnú zábezpeku bezodkladne vrátiť.
5. Finančná zábezpeka slúži na zabezpečenie platenia dohodnutého nájomného, dohodnutých plnení spojených s užívaním nájomného bytu a nepoškodzovania užívaného nájomného bytu.
6. Finančná zábezpeka sa vracia nájomcovi po odpočítaní nedoplatkov na nájomnom a úhrad za služby spojené užívaním bytu, a škôd spôsobených poškodzovaním užívaného bytu, a to najneskôr do 30 dní po skončení nájomného vzťahu.
7. Zložením finančnej zábezpeky sa nájomca nezbavuje povinnosti platiť dohodnuté nájomné a úhrady za služby spojené s užívaním bytu.
8. V prípade, že sa zmluvné strany po uplynutí doby nájmu dohodnú na opätovnom uzatvorení zmluvy o nájme bytu, finančná zábezpeka zostane na účte mesta až do doby skončenia nájomného vzťahu.

**Článok 8**

**Notárska zápisnica**

1. So žiadateľom možno uzavrieť nájomnú zmluvu len ak sa zaviaže podpísať do 5 dní odo dňa uzavretia nájomnej zmluvy notársku zápisnicu ako exekučný titul na vypratanie bytu do 3 dní odo dňa ukončenia nájmu bytu.

**Článok 9**

**Výmena nájomných bytov**

1. Výmena nájomného bytu medzi nájomcami nájomných bytov vo vlastníctve mesta je možná len s predchádzajúcim písomným súhlasom primátora mesta na základe písomnej dohody nájomcov pri dodržaní podmienok uvedených v týchto Zásadách.

2. Náklady súvisiace s výmenou bytov znášajú v plnom rozsahu nájomcovia.

**Článok 10**

**Zmena predmetu nájmu**

1. Ak doterajší nájomca bytu požiada o poskytnutie bývania v byte s väčšou/menšou podlahovou plochou, pretože doterajší byt je neprimerane malý (pripadá na 1 člena domácnosti menej ako 8 m2 obytnej plochy bytu)/veľký, môže primátor mesta rozhodnúť o poskytnutí bývania v primeranom byte za podmienky, že nájomca spĺňa a preukáže podmienky uvedené v Článku 3 bod 4 písm. d), e),f),g), h), i), j) týchto Zásad.

2. V prípadoch uvedených v bode 1 žiadateľ sa nezaradí do poradovníka.

**Článok 11**

**Prechodné ustanovenia a záverečné ustanovenia, účinnosť**

1. Na právne vzťahy vyplývajúce z nájmu bytu, ktoré tieto Zásady neupravujú, sa vzťahujú príslušné ustanovenia Občianskeho zákonníka, a na právne pomery týkajúce sa nájomných bytov postavených z verejných prostriedkov sa vzťahujú príslušné ustanovenia zákona NR SR č. 443/2010 Zb. o dotáciách na rozvoj bývania a o sociálnom bývaní.

2. Ustanovenia týchto Zásad sa vzťahujú aj na žiadateľov, ktorí sú zaradení do poradovníka zostaveného ku dňu nadobudnutia účinnosti týchto Zásad.

3. Tieto Zásady schválilo Mestské zastupiteľstvo v Dunajskej Strede na svojom zasadnutí dňa 28. apríla 2015.

4. Tieto Zásady nadobúdajú účinnosť 1. júla 2015.

V Dunajskej Strede, 11.05.2015

JUDr. Zoltán Hájos

primátor mesta

Príloha č.1

**Bodové hodnotenie kritérií na zaradenie do poradovníka**

1. **výška mesačného príjmu žiadateľa a spoločne posudzovaných osôb**

* **5 bodov** - príjem žiadateľa a spoločne posudzovaných osôb je nad 2,5 násobku životného minima najviac však 3,0 násobok životného minima a v prípade osoby s ťažkým zdravotným postihnutím najviac 4,00 násobok životného minima
* **4 bodov** - príjem žiadateľa a spoločne posudzovaných osôb je nad 2,0 násobku životného minima najviac však 2,5 násobok životného minima
* **3 bodov** - príjem žiadateľa a spoločne posudzovaných osôb je od 1,2 násobku životného minima do 2,0 násobku životného minima

1. **zdroj príjmu žiadateľa**

* **5 bodov** – zamestnaný na dobu neurčitú, samostatne zárobkovo činná osoba, dôchodca
* **4 body** – zamestnaný na dobu určitú, rodič na materskej dovolenke

1. **dĺžka trvalého pobytu v meste Dunajská Streda**

* **5 bodov** - nad 10
* **4 body** – nad 7 rokov do 10 rokov
* **3 body** – nad 5 rokov do 7 rokov
* **2 body** – nad 3 roky do 5 rokov
* **1 bod** – od 6 mesiacov do 3 rokov

1. **rodinný stav žiadateľa**

* **5 bodov** – osamelá osoba starajúca sa o nezaopatrené dieťa
* **4 bodov** - ženatý, vydatá

**e) počet vyživovaných detí v domácnosti**

* **5 bodov** – 3 a viac detí
* **4 body** – 2 deti
* **3 body** – 1 deti

1. **zdravotný stav žiadateľa a spoločne posudzovaných osôb**

* **5 bodov** – osoba so zdravotne ťažkým postihnutím, postihnutá podľa prílohy č. 2 zákona NR SR č. 443/2010 Z.z. v platnom znení.

1. Zákon č. 601/2003 Z.Z. o životnom minime a o zmene a doplnení niektorých zákonov. [↑](#footnote-ref-1)
2. Zákon č. 601/2003 Z.Z. o životnom minime a o zmene a doplnení niektorých zákonov. [↑](#footnote-ref-2)